คณะกรรมการขับเคลื่อนการพัฒนารัฐบาลดิจิทัล หารือแนวทางนำเลขบัตรประชาชน 13 หลักใช้ประโยชน์กับภาคเอกชนบนพื้นฐานความปลอดภัยทางข้อมูลข่าวสาร
ดร.พิเชฐ ดุรงคเวโรจน์ รัฐมนตรีว่าการกระทรวงดิจิทัลเพื่อเศรษฐกิจและสังคม (ดีอี)  เปิดเผยว่า ผลการประชุมคณะกรรมการขับเคลื่อนการพัฒนารัฐบาลดิจิทัล ว่า ได้มีการหารือการนำเลขบัตรประชาชน 13 หลักมาใช้ประโยชน์กับภาคเอกชนด้วย เพื่อช่วยในการอำนวยความสะดวกให้กับประชาชน ซึ่งในวันจันทร์ที่ 27 สิงหาคมนี้ จะมีการเรียกประชุมหน่วยงานที่เกี่ยวข้อง ทั้งกระทรวงมหาดไทย กระทรวงพาณิชย์ และคณะกรรมการกฤษฎีกา มาหารือเพื่อวางแนวทางและออกแบบเชิงเทคนิคเพื่อให้ภาคเอกชนสามารถนำเลขบัตรประชาชน 13 หลักมาใช้ประโยชน์และสร้างความปลอดภัยในข้อมูลได้อย่างไร ซึ่งอาจจะมีการสร้างระบบโครงข่ายเชื่อมโยงข้อมูลระหว่างภาครัฐและภาคเอกชน ในลักษณะเป็นจุด One Stop Service 

รัฐมนตรีว่าการกระทรวงดิจิทัลฯ กล่าวอีกว่า การเตรียมการลงนามบันทึกความเข้าใจ หรือ MOU ระหว่างบริษัทแคท เทเลคอม กับบริษัท CAC ซึ่งเป็นบริษัทรัฐวิสาหกิจของจีนในวันพรุ่งนี้ เป็นการเพิ่มศักยภาพด้านดิจิทัลของประเทศ และเชื่อมโยงโลก โดยการเพิ่มปริมาณการรับและการส่งข้อมูล (Data-Transfer) ของอินเทอร์เน็ต หรือ แบนด์วิดท์ในประเทศและเชื่อมโยงกับประเทศเพื่อนบ้าน และเพิ่มแบนด์วิดท์ในเส้นทางใหม่ ในโครงการเส้นทางสายเศรษฐกิจหรือ“วัน เบลต์ วันโรด” ไปที่ฮ่องกง เพื่อทำให้ไทยเป็นเกตเวย์ในกลุ่มประเทศ CLMVT เชื่อมกับวัน เบลต์ วันโรดด้วย และประโยชน์ในด้านการค้า การลงทุนและการติดต่อสื่อสารด้วย โดยจะเป็นวางระบบเคเบิลใต้น้ำจาก อ.ศรีราชา จ.ชลบุรี ไปยังฮ่องกง โดยมีระยะเวลาดำเนินการ 2-3 ปี
      

สำหรับความคืบหน้าการพัฒนาสู่ 5 จี เป็นการลงทุนจากภาคเอกชนและรัฐวิสาหกิจ โดยทางกระทรวงได้มีการทำสนามทดสอบ 5 จีที่ อ.ศรีราชา ซึ่งเป็นความร่วมมือจากผู้จัดสรรคลื่น 5 จี กลุ่มเจ้าของอุปกรณ์ กลุ่มผู้ให้บริการ และกลุ่มที่เกี่ยวกับแอปพลิเคชั่น